Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 231/12)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Garam Amed Bali“/„Bunga Garam Amed Bali“

EU št.: PDO-ID-02610 – 1.6.2020

ZOP (X) ZGO ( )

1. Ime [ZOP ali ZGO]

„Garam Amed Bali“/„Bunga Garam Amed Bali“

2. Država članica ali tretja država

Indonezija

3. Opis kmetijskega proizvoda ali živila

3.1. Vrsta proizvoda

Skupina 2.6 Sol

3.2. Opis proizvoda, za katerega se uporablja ime iz točke 1

Označba „Garam Amed Bali“ se nanaša na sol z območja Amed na otoku Bali, označba „Bunga Garam Amed Bali“ pa na solni cvet z območja Amed na otoku Bali.

„Garam Amed Bali“ in „Bunga Garam Amed Bali“ sta vrsti ročno pobrane morske soli, ki se pridobiva izključno na območju Amed na otoku Bali po postopku, pri katerem se v glinasto prst zajamejo minerali soli iz morske vode. Posušena glinasta prst, obogatena z minerali soli, se nato izpere s svežo morsko vodo skozi filtrirni sistem, izdelan iz spletenega bambusa, da se sprostijo minerali soli in nastane slanica, ki se nato nalije v bazene za sušenje soli, izdelane iz prepolovljenih debel kokosovih ali drugih palm, v katerih poteka kristalizacija. Gre za nerafinirano, neoprano morsko sol brez aditivov. Fizikalne in organoleptične lastnosti soli so opisane v nadaljevanju.

3.2.1. „Garam Amed Bali“

„Garam Amed Bali“ je morska sol iz kristalov, ki se tvorijo na dnu bazenov za sušenje soli. Sol se pobira ročno s posebnim orodjem. Kristali so večinoma kockaste oblike, nekaj pa jih je kvadrastih. Zrnca so velika

0,8–2,0 mm, bela, sijoča, čista in se enostavno raztopijo. So slanega okusa, hrustljave teksture in imajo vonj po starem lesu. Niso grenka ali pekoča.

3.2.2. „Bunga Garam Amed Bali“

Solni cvet „Bunga Garam Amed Bali“ je sestavljen iz lahkih, drobnih zrnc in drobljivih kristalov, ki se pod vplivom ugodnih podnebnih razmer (vetra in sonca) izoblikujejo na površini slanice v bazenih za sušenje soli. Solni cvet „Bunga Garam Amed Bali“ se pobira ročno tako, da se posname s površine bazenov za sušenje soli s posebnim orodjem, še preden se usede na njihovo dno. Če ga nekoliko pomanemo med prsti, se enostavno zdrobi v majhne, lahke kristale, ki so večinoma kockaste oblike, nekaj pa jih je kvadrastih. Zrnca so velika 0,6–1,7 mm, bela, sijoča in čista. So slanega okusa, hrustljave teksture in imajo vonj po starem lesu. Niso grenka ali pekoča. Ker se solni cvet zlahka raztopi, se lahko takoj uporabi kot jedilna sol.

V spodnji preglednici so prikazani rezultati fizikalnih in organoleptičnih preskusov soli „Garam Amed Bali“ in solnega cveta „Bunga Garam Amed Bali“:

preskušana snov fizikalne značilnosti videz velikost zrn oblika kristalov barva sijaj čistoča tuje snovi Garam Amed Bali 0,8–2,0 mm večinoma kockaste oblike, nekaj jih je kvadrastih bela sijoča čista v sledovih Bunga Garam Amed Bali 0,6–1,7 mm večinoma kockaste oblike, nekaj jih je kvadrastih bela sijoča čista v sledovih





preskušana snov vonj otip okus vonjava trdota suhost žvečljivost topnost občutek v ustih drugi okusi Garam Amed Bali vonj po starem lesu mehka suha mehka dobro topna zelo slana, brez grenkobe slan, hrustljav Bunga Garam Amed Bali vonj po starem lesu mehka, zlahka se zdrobi suha mehka zelo dobro topna zelo slana, brez grenkobe bolj slan, hrustljav

Analiza mineralne sestave soli „Garam Amed Bali“ in solnega cveta „Bunga Garam Amed Bali“ (glej Prilogo 4a in Prilogo 8):

mineralni element merska enota Garam Amed Bali Bunga Garam Amed Bali natrijev klorid (NaCl) utežni odstotek (suha snov) več kot 91,0 več kot 88,0 voda (H2O) utežni odstotek (vlažna snov) manj kot 5,0 manj kot 5,0 svinec (Pb) mg/kg ni zaznan manj kot 0,16 živo srebro (Hg) mg/kg ni zaznan ni zaznan arzen (As) mg/kg ni zaznan ni zaznan baker (Cu) mg/kg več kot 0,3 ni zaznan cink (Zn) mg/100 g več kot 0,1 ni zaznan natrij (Na) mg/100 g več kot 39,200 več kot 40,250 železo (Fe) mg/100 g več kot 2 več kot 0,15 magnezij (Mg) mg/100 g več kot 740 več kot 910 kalij (K) mg/100 g več kot 310 več kot 290 kalcij (Ca) mg/100 g več kot 520 več kot 340 mangan (Mn) mg/kg več kot 2 več kot 2 jod (izračunan kot KIO3) mg/kg več kot 4 več kot 2,5

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

— priprava bazenov za sušenje in filtrirne naprave

— priprava parcel za pridelavo soli

— potresanje glinaste prsti po parcelah za pridelavo soli

— nalivanje morske vode na parcele za pridelavo soli

— filtriranje

— mešanje slanice

— sušenje soli

— pobiranje

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

Na pakiranju vseh proizvodov mora biti prikazan logotip indonezijske geografske označbe (glej spodaj) za sol „Garam Amed Bali“ in solni cvet „Bunga Garam Amed Bali“. Logotip je na voljo vsem podjetjem, ki se ukvarjajo s pakiranjem.

Uporabiti je treba tudi logotip ZGO EU.

Dodeli se številčna oznaka za sledljivost, ki omogoča sledenje solinarja, njegove skupine, vrste proizvoda (sol ali solni cvet), meseca pobiranja in leta proizvodnje.

4. Jedrnata opredelitev geografskega območja

Opredeljeno geografsko območje zajema skupnosti Amed in Lebah, ki sta del vasi Purwakerthi v četrti Abang v regentstvu Karangasem. Območje leži na severovzhodni obali otoka Bali, 20 km od Amlapure, glavnega mesta regentstva Karangasem, in 100 km od Denpasarja, glavnega mesta province Bali. Opredeljeno območje zajema en kilometer obale in en kilometer kopnega v vasi Purwakerthi.

5. Povezava z geografskim območjem

5.1. Posebnosti geografskega območja

Posebne značilnosti soli „Garam Amed Bali“ in solnega cveta „Bunga Garam Amed Bali“ izhajajo iz naravnih dejavnikov, podnebnih razmer na opredeljenem geografskem območju ter človeških dejavnikov.

Naravni dejavniki

Območje Amed leži na ozkem obalnem pasu ob globokem, jasnem in čistem oceanu z mirnimi valovi. Čist ocean z globinskimi vodnimi tokovi je znan po svoji mineralni gostoti in čisti morski vodi.

V spodnji preglednici je prikazana analiza morske vode na območju Amed, ki vsebuje veliko natrijevega klorida in malo onesnaževal. Te vrednosti so boljše od standardnih vrednosti, ki jih določajo indonezijski nacionalni standardi.

Analizo morske vode na območju Amed je izvedel Center za tehnologije preprečevanja industrijskega onesnaževanja (ministrstvo za industrijo Republike Indonezije).

št. vzorec vonj okus barva vsebnost (%) kovinska onesnaževala (mg/kg) natrijev klorid (NaCl) minimalno, suho voda (H2O) maksimalno, mokro netopna snov maksimalno, suho svinec (Pb) maksimalno baker (Cu) maksimalno živo srebro (Hg) maksimalno arzen (As) maksimalno 1 morska voda na območju Amed običajen slan običajna, bistra 3,20 — < 0,005 0,97 < 0,01 < 0,001 < 0,005

Oprema, ki se uporablja za pridelavo soli „Garam Amed Bali“ in solnega cveta „Bunga Garam Amed Bali“, je izdelana iz lokalnih dreves (kokosove ter druge palme) in bambusa.

Minerali soli iz morske vode se zajamejo v glineno prst iz okolice obale na območju Amed, ki obogati sol z drugimi koristnimi minerali.

Proizvodnja poteka le v suhem obdobju od junija do oktobra, ko je sonce najvišje in ko piha zmeren veter, ki zagotavlja enakomerno porazdelitev toplote med postopkom kristalizacije soli.

Na opredeljenem geografskem območju se ne izvajajo dejavnosti, ki bi povzročale okoljsko škodo, kot sta težka industrija ali ladijski promet.

Človeški dejavniki

Posebnosti geografskega območja izhajajo tudi iz večstoletne človeške zgodovine, saj je sol med vladavino kraljev Karangasema veljala za uradni poklon ljudstva Amed kraljestvu. Sol „Garam Amed Bali“ proizvajajo že 700 let po tradicionalnem postopku pridobivanja soli.

Proizvodnja soli na obalnem območju Amed se prenaša iz roda v rod na tradicionalen način prek znanja, izkušenj, modrosti in kulture lokalnih solinarjev. Začetek sezone proizvodnje soli določijo starešine, ki dobro razumejo vremenske razmere in imajo desetletja izkušenj s pridobivanjem soli.

V postopku se uporabljata edinstvena tehnika in oprema.

Postopek se začne s pripravo opreme. Bazeni za sušenje so izdelani iz starih, prepolovljenih in izdolbenih debel kokosovih ter drugih palm. Prepolovljeno deblo je dolgo

2,5 metra in široko približno 25–30 cm. Filtrirna naprava je izdelana iz spletenega bambusa in v notranjosti prekrita z debelo plastiko ter napolnjena s kompaktnimi kamni, prodom in peskom. Na plasti peska so razporejeni spleteni listi kokosovih ali drugih palm ali groba tkanina, kar deluje kot pregrada.

Nato se pripravijo parcele za pridelavo soli. Pokrivajo površino 200 kvadratnih metrov in so razdeljene na 4 kvadratne dele, katerih stranice so dolge 7 metrov. Na parcelo za pridelavo soli se natrese in splošči lokalna glinena prst, ki vsebuje minerale soli.

Zatem se vsako jutro glinena prst na parceli za pridelavo soli prelije s 375–600 litrov morske vode z morske obale območja Amed. Za črpanje vode na parcele za pridelavo soli se lahko uporabijo vodne črpalke. Postopek prelivanja glinene prsti na parcelah za pridelavo soli traja 4 dni zapored, dokler glinena prst ne vsebuje mineralov soli in se ne posuši.

Zatem se s soljo obogatena glinena prst na vsakem delu parcele za pridelavo soli pograbi, pobere in prenese v filtrirno napravo. Solinarji stopijo v filtrirno napravo in poteptajo, izravnajo ter zbijejo s soljo obogateno glineno prst.

Opoldne se v filtrirno napravo nalije 120–200 litrov sveže morske vode, saj je glinena prst takrat dovolj vroča, da nastane kakovostna slanica. Glinena prst se namoči v dodani morski vodi in čez noč sprosti minerale soli.

Nato se filtrirana slana voda ali slanica zbere v rezervoarju za slanico, izdelanem iz izdolbenega debla kokosove ali druge palme ali betonske cevi, premeša in prelije v bazene za sušenje, kjer se 4 dni suši ter kristalizira, da nastanejo solni cvet in solni kristali. Solni cvet nastane le v ugodnih podnebnih razmerah (veter in sonce).

Nato se ročno pobere solni cvet, ki nastane na površini slanice med postopkom kristalizacije, in sicer tako, da se posname s površine z lesenim strgalom. Kristalizirana slanica, ki se usede na dno bazenov za sušenje soli, se pobere z lesenim strgalom, potem ko postane sol.

Tradicija zajemanja mineralov soli z lokalno glinasto prstjo, filtriranja s pomočjo naprave, izdelane iz listov, kamnov, proda in peska ter kristalizacije v prepolovljenih deblih lokalno gojenih kokosovih in drugih palm je zelo specifična za sol z območja Amed. Druge vrste soli se večinoma pobirajo z izparevanjem morske vode na slanih močvirjih ali v rastlinjakih.

5.2. Posebnosti proizvoda

Kakovost ali značilnosti proizvoda

Sol „Garam Amed Bali“ in solni cvet „Bunga Garam Amed Bali“ se proizvajata v skladu s posebnimi tradicionalnimi postopki ter z uporabo tradicionalnih orodij.

Sol in solni cvet sta naravno bela, sijoča, čista ter se enostavno raztopita.

Sta kristalno bela, večinoma kockaste oblike z nekaj kvadrastimi kristali, po čemer se razlikujeta od drugih soli, katerih kristali so večinoma triklinske oblike z nekaj kvadrastimi kristali.

Vsebujeta veliko mineralov, kot so magnezij, kalcij in kalij. Vsebnost magnezija je zlasti bistveno višja kot pri drugih vrstah morske soli, ki vsebujejo največ 50 mg/100 g magnezija.

Imata mehko in suho teksturo ter zrnca enotne velikosti 0,6–2,0 mm. Druge vrste soli imajo tršo strukturo in večja zrnca, 2–5 mm. Sol z območja Amed nima grenkega priokusa, ni pekoča in ima vonj po lesu.

Solni cvet „Bunga Garam Amed Bali“ vsebuje več mineralov magnezija, kalcija in kalija kot sol „Garam Amed Bali“. Je bolj fin, drobljiv, krhek in okusnejši. Med drobljenjem enostavno razpade na zelo majhne kristale in se enostavno raztopi ob stiku z vlago v hrani ter tako okrepi njen prvotni okus.

Sol „Garam Amed Bali“ in solni cvet „Bunga Garam Amed Bali“ sta pripravljena za takojšnjo uporabo in ne potrebujeta nadaljnje predelave.

Ker sta sol „Garam Amed Bali“ in solni cvet „Bunga Garam Amed Bali“ visokokakovostni in gurmanski vrsti (posebne ali vrhunske) soli, se pogosto uporabljata v gospodinjstvih, hotelih, restavracijah ter pripravi in dostavi hrane. Dandanes nacionalni časopisi in ugledni kuharski mojstri izredno cenijo sol „Garam Amed Bali“ ter solni cvet „Bunga Garam Amed Bali“.

5.3. Povezava med posebnostmi proizvoda in posebnostmi geografskega območja

Edinstvene značilnosti soli „Garam Amed Bali“ in solnega cveta „Bunga Garam Amed Bali“ izhajajo iz čiste morske vode z območja Amed, glinene prsti z območja Amed, v katero se zajamejo minerali soli, uporabe tradicionalne opreme ter ekskluzivne metode kristaliziranja soli, ki se uporablja že več kot 700 let.

Kemično sestavo soli „Garam Amed Bali“ in solnega cveta „Bunga Garam Amed Bali“ določajo čista morska voda z visoko vsebnostjo mineralov, ki zaradi globokomorskih tokov vsebuje manj kot 0,005 % netopnih snovi, tradicionalni postopek zajemanja mineralov soli v glineno prst ter tradicionalna filtrirna naprava, kar prispeva tudi k visoki vsebnosti magnezija v soli in solnem cvetu v primerjavi z drugimi vrstami soli.

Čistočo soli poudarjajo tudi njene senzorične značilnosti, saj je kristalno bela, neoprana in torej pripravljena za uporabo kot živilski proizvod za ljudi brez nadaljnje predelave, za razliko od nekaterih drugi vrst soli, ki jih solinarji predelajo tako, da jih večkrat razredčijo s svežo morsko vodo ter nato prekristalizirajo.

Posledica vsebnosti mineralov in tradicionalnega postopka proizvodnje, ki vsebuje zajemanje mineralov soli v glineno prst ter edinstven filtrirni sistem, so tudi poseben okus, ki ne pušča grenkega priokusa, tekstura, velikost zrnc, ki so manjša od velikosti zrnc drugih vrst soli, in barva.

Postopek kristalizacije v deblih kokosovih ali drugih palm daje soli in solnemu cvetu poseben okus ter vonj po lesu.

Solni cvet „Bunga Garam Amed Bali“ je sestavljen iz lahkih zrnc ali solnih kristalov, ki imajo višjo vsebnost magnezijevih, kalcijevih in kalijevih mineralov kot sol „Garam Amed Bali“, zato je solni cvet bolj slan ter hrustljav. Je bolj fin, drobljiv in krhek, enostavno razpade na zelo majhne kristale ter se zlahka raztopi ob stiku z vlago. Solni cvet „Bunga Garam Amed Bali“ nastane na površini slanice v bazenu za sušenje soli v ugodnih podnebnih razmerah (veter in sonce) med postopkom kristalizacije pred pobiranjem soli.

Bazeni za sušenje, izdelani iz debel kokosovih in drugih palm, so povsem primerni za pridelovanje soli na območju Amed, kjer ni dovolj obalnih območij, tj. zemlje vzdolž obale, kjer se suši in izpareva slanica, ter kjer raste dovolj kokosovih in drugih palm, iz katerih se pripravijo bazeni za sušenje.

Sklic na objavo specifikacije

_

(1) UL L 343, 14.12.2012, str. 1.